NRK avslørte i juni at bomsjefen i Oslo ansatte en eks-kollega som konsulent med millionlønn, uten at stillingen ble lagt ut på anbud.

NRK fortalte også at ansatte i Fjellinjen reiste til Australia på businessklasse, og at selskapet leide inn standup-komiker og mannskor til interne fester.

Etter NRKs saker ble Deloitte bedt om å gjennomgå selskapet av Fjellinjen-styret.

– Etter dekningen i blant annet NRK i sommer så iverksatte vi egne undersøkelser i selskapet, som også førte til eksterne undersøkelser, noe Deloitte har gjennomført, sier styreleder i Fjellinjen, Cato Hellesjø, til NRK.

Glad for endringer

Fjellinjen er selskapet som krever inn bompenger i Oslo og Akershus. Eierne er Oslo kommune og Akershus fylkeskommune.

– Det er et selskap eid av det offentlige, og som selsagt skal følge regelverket, sier for byråd for næring og eierskap, Marthe Scharning Lund (Ap).

Hun er fornøyd med at Fjellinjen nå gjør endringer i organisasjonen etter at rapporten konkluderer med at regelverket i selskapet ikke var fulgt.

BOMPENGER: Fjellinjen er selskapet som krever inn bompenger i Oslo og Akershus. Foto: Simon Skjelvik Brandseth / NRK

– Alvorlige brudd

Styrelederen mener regelbruddene er alvorlige og at rutiner sviktet da disse ble brutt.

– Beklageligvis har det ikke i stor nok grad vært fulgt regler for anskaffelser og innleie av konsulenter. Det er klare regler for det i det offentlige, sier Hellesjø.

– Vi skal gjøre alt vi kan for å ha tydelige rutiner, og at selskapets rutiner blir fulgt i ettertid, sier han.

ALVORLIGE BRUDD: Styrelederen i Fjellinjen, Cato Hellesjø, mener bruddene er alvorlige og at rutinene sviktet da disse ble brutt. Foto: Thomas Marthinsen / NRK

Her er bruddene

Gjennomgangen til Deloitte avdekket flere kritikkverdige forhold:

Bare 6 av 24 ansettelser i Fjellinjen siden 2017 har vært utlyst.

15 anskaffelser ble ikke lagt ut på anbud. Det bryter med loven om offentlige anskaffelser.

Av 22 innleide konsulenter som er undersøkt er halvparten direkteanskaffelser uten anbud.

En innleid konsulent representerte Fjellinjen i intervjuer med selskaper i en anbudskonkurranse hvor konsulentens eget selskap også var en av deltakerne. Konsulentens selskap vant kontrakten.

Stillinger som ble utlyst internt ble tre ganger besatt av personer som ikke jobbet i Fjellinjen.

I ett av tilfellene var det en privat relasjon mellom den ansvarlige lederen og den nye ansatte.

Rapporten avdekker også et tilfelle av rolleblanding der en innleid konsulent deltok i intervjuer av kandidater til et konsulentoppdrag. IT-konsulenten som fikk oppdraget jobbet i samme firma som den innleide konsulenten som deltok i intervjuene.

Enig med styret om å gå av

Etter gjennomgangen har Anne-Karin Sogn blitt enig med styret om at hun slutter som administrerende direktør i Fjellinjen.

Sogn fraskrev seg stillingsvernet da hun ble ansatt i 2011.

– Hun har en avtale med lønn i oppsigelsestiden i tre måneder, samt en etterlønn i ni måneder, sier Hellesjø.

Det er til sammen rett i overkant av 1,4 millioner kroner.

Stillingen som direktør i Fjellinjen vil nå bli lyst ut. Fram til en ny direktør ansettes vil Magne Liestøl Larsen fungere som administrerende direktør.